Ai 21 di Jugn, daspò di 300 agns di dominazion danese e 30 agns di autonomie, la Groenlande e à celebrât in maniere uficiâl la jentrade in vore dal gnûf regjim di autoguvier che al previôt il trasferiment al Parlament locâl (Naalakkersuisut) de grande part des competencis che ancjemò a jerin ancjemò tes mans de Danimarcje, a tacâ de gjestion des risorsis naturâls de isule (tant che il petroli, gas, aur e diamants). Cul gnûf statût, otignût cuntun referendum popolâr ai 25 di Novembar dal an passât, la popolazion groenlandese e pues esercitâ il dirit ae autodeterminazion e il kalaallisut, la varietât inuit maioritarie in Groenlande, e devente la uniche lenghe uficiâl. Par altri, cu lis elezions di Jugn, il guvier de isule al è passât tes mans dal Inuit Ataqatigiit, il partît de çampe indipendentiste groenlandese. Ae cerimonie uficiâl pal autoguvier a àn partecipât ancje la regjine di Danimarcje Margarite II e il prin ministri danês Lars Løkke Rasmussen che al à declarât che, in dì di vuê, no si à ancjemò fevelât di indipendence, ma che la decision di cumò indenant i spiete dome ai groenlandês. Tra i presints, ancje une delegazion dal Parlament sami de Norvegje che e à manifestât la sperance che ancje i sami a puedin lâ daûr des olmis dai inuit de Groenlande.
Font: Galdu, 22/06/09; Galiza Hoxe, 22/06/09; Món Divers, 22/06/09; Nationalia, 22/06/09; Eurolang, 24/06/09
fur_Latn fra_Latn